Diari Oficial de la Generalitat Valenciana


Sumari del DOGV 2827, del 16-09-1996 (1996/839210)

ORDRE d'1 d'agost de 1996, del conseller d'Obres Públiques, Urbanisme i Transports, per la qual aprova el plec de condicions generals per a atorgar concessions demanials a la zona de servei dels ports de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2827

Data del DOGV
:   16-09-1996

Secció del DOGV
:   ALTRES DISPOSICIONS

Número del document
:   1996/839210


Data del document
:   01-08-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE d'1 d'agost de 1996, del conseller d'Obres Públiques, Urbanisme i Transports, per la qual aprova el plec de condicions generals per a atorgar concessions demanials a la zona de servei dels ports de la Generalitat Valenciana.   
L'article 16 de la Llei 3/1987, de 23 d'abril, de la Generalitat Valenciana, per la qual es regula el Règim de Gestió dels Ports de la Generalitat, estableix que l'ocupació de superfície de domini públic a les zones portuàries, el dret d'utilització d'instal·lacions portuàries en circumstàncies especials, la prestació de serveis públics i l'exercici d'activitats comercials o industrials a la zona portuària serà objecte de concessió administrativa o autorització, subjecta o no a cànon. També estableix que els plecs generals per a l'ocupació del domini públic es tramitaran de conformitat amb la Llei de la Generalitat Valenciana 3/1986, de 24 d'octubre, de Patrimoni.  
La Llei 27/1992, de 24 de novembre, de Ports de l'Estat i de la Marina Mercant, disposa en l'article 63.1 que l'ocupació de béns del domini públic portuari amb obres o instal·lacions no desmuntables, o per termini superior a tres anys, estarà subjecta a la concessió prèvia atorgada por l'autoritat portuària.  
D'acord amb això, aquesta ordre té com a finalitat l'aprovació del plec de condiciones generals per a l'atorgament de concessions demanials a la zona de servei dels ports de la Generalitat, adaptat als principis de la legislació vigent i de les necessitats actuals del sistema portuari valencià.  
En virtut d'això, de conformitat amb el que disposa l'article 63 de la Llei de Ports de l'Estat i de la Marina Mercant; L. 27/1992, de 24 de novembre; l'article 73 de la Llei de Costes, L. 22/1988, de 28 de juliol, i l'article 145 del reglament seu, i l'article 73 de la Llei 3/1986, de 24 d'octubre, de Patrimoni de la Generalitat Valenciana, l'informe previ del Servei Jurídic i de la Conselleria d'Economia i Hisenda  
ORDENE  
Article únic  
Aprovar el plec de condiciones generales per a atorgar concessions demanials a la zona de servei dels ports de la Generalitat Valenciana, que figura com a annex.  
DISPOSICIó FINAL  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
València, 1 d'agost de 1996  
El conseller d'Obres Públiques, Urbanisme i Transports,  
LUIS F. CARTAGENA TRAVESEDO  
ANNEX   
Plec de condicions generals per a atorgar concessions demanials en la zona de servei dels ports de la Generalitat Valenciana  
Primera. Termini   
Aquesta concessió s'atorga, pel termini que s'estableix en el plec de condicions particulars, que no podrà ser superior a 30 anys, deixant estalvi el dret de propietat, sense perjudici de tercer, sense cessió del domini públic ni de les facultats dominicals de l'administració.  
Segona. Possibilitat de transmissió  
Aquesta concessió és transmissible per actes inter vivos amb l'autorització prèvia de l'autoritat portuària i s'entén que qui se subrogue en els drets seus assumirà també les obligacions que s'imposen en aquesta concessió.  
L'autoritat portuària podrà exercir els drets de tempteig i retractament en els termes legalment previstos.  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i és per tant necessari l'autorització expressa a què es refereix el paràgraf anterior.  
Quan el concessionari siga una persona jurídica, l'activitat principal de la qual consistisca en l'ús de la concessió, es considerarà transmissió qualsevol canvi de titularitat de les accions o participacions que supose substitució dels socis o accionistes que ho foren en el temps de l'atorgament de la concessió, en percentatge igual o superior al 50% del capital social.  
Si la societat titular canvia únicament de denominació social, solament estarà obligat a notificar-ho a l'autoritat portuària.  
Tercera. Gravamen  
La constitució d'hipoteques i altres drets de garantia sobre la concessió haurà de ser autoritzada per l'autoritat portuària.  
Quarta. ús i explotació  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en ell executades a usos diferents dels expressats.  
Cinquena. Rescat per obres  
En cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i que per a realitzar-les calga utilitzar o destruir en tot o en part les obres de la concessió, l'administració podrà procedir-ne al rescat abans del seu venciment.  
A tal efecte s'incoarà expedient de rescat de la concessió, en què es donarà audiència al concessionari, sense que aquest tinga un altre dret que el de ser indemnitzat per les obres no amortitzades, valorades en els termes que estableix la llei de ports.  
En aquesta valoració no es tindran en compte les obres realitzades pel concessionari sense l'autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagen estat indicats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deteriorament d'aquest, llevat que l'administració en decidisca també el rescat.  
Si les obres es troben deteriorades, l'administració determinarà el pressupost de les despeses necessàries per a deixar-les en bon estat, i això es notificarà al concessionari abans que siga aprovat. L'import es rebaixarà de la taxació, i la diferència que resulte serà la quantitat que s'abone al concessionari.  
Realitzat el lliurament a l'autoritat portuària dels béns rescatats, es tornarà la fiança d'explotació, a sol·licitud del concessionari, amb la deducció, si s'escau, de les quantitats que el concessionari haja de fer efectives per les responsabilitats en què haja incorregut.  
Sisena. Impostos i fiances  
El sol·licitant de la concessió haurà de constituir en la Tresoreria de la Generalitat Valenciana una fiança provisional equivalent al 2% de l'import de les obres.  
Dins del termini d'un mes, comptador a partir del coneixement de la resolució d'atorgament pel concessionari, aquest abonarà l'import corresponent a l'Impost sobre Transmissions Patrimonials i Actes Jurídics Documentats, d'acord amb el Reial Decret Legislatiu 1/93, de 24 de setembre, i a més, constituirà, en metàl·lic o aval bancari, la fiança definitiva equivalent al 5% de l'import de les obres, en la Tresoreria de la Generalitat, i en donarà coneixement del compliment a aquesta administració.  
La fiança definitiva respondrà de l'execució de les obres.  
La fiança definitiva es retornarà al concessionari, a instància d'aquest, una vegada haja transcorregut un any des que s'haja aprovat l'acta de reconeixement final de les obres i s'haja constituït la fiança d'explotació.  
En el termini d'un any comptador des del dia en què el concessionari tinga notificació de l'aprovació del reconeixement final de les obres, el concessionari haurà de consignar una fiança d'explotació, en els termes fixats en les condicions particulars, en metàl·lic o en aval bancari, en la Tresoreria de la Generalitat, i en donarà coneixement del compliment a aquesta administració.  
La fiança d'explotació respondrà de totes les obligacions derivades d'aquesta concessió, de les sancions que per incompliment de les condicions d'aquesta es puguen imposar al titular de la concessió i dels danys i perjudicis que tals incompliments puga ocasionar.  
Si l'administració executa parcialment o totalment la fiança, el concessionari queda obligat a completar-la o reposar-la en el termini d'un mes comptador a partir de la notificació de la disminució de l'import. L'incompliment d'aquesta obligació serà causa de caducitat de la concessió.   
La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant aquest període.  
Setena. Replanteig i projecte de construcció  
Les obres s'executaran segons el projecte tècnic a què es fan referència les condicions particulars i en el termini que s'hi indica.  
El concessionari sol·licitarà per escrit, amb la suficient antelació perquè les obres puguen començar-se dins del termini, el replanteig d'aquestes, que es practicarà per l'enginyer director del port i personal auxiliar a les seues ordres, amb assistència de l'interessat, s'alçarà acta i plànol en què es consignarà la superfície ocupada, que serà sotmesa al director general d'Obres Públiques per a l'aprovació, si cal.  
Quan el projecte presentat pel concessionari tinga caràcter de bàsic, abans del replanteig de les obres, i en tot cas i en el termini de dos mesos, des del coneixement de l'adjudicació de la concessió, el concessionari haurà de presentar el projecte de construcció.  
Aquest projecte de construcció serà examinat pels serveis tècnics per a comprovar que és suficientment complet i no altera el projecte bàsic sotmés a informació pública. Si aquests serveis estimen que el projecte és incomplet, el concessionari haurà de completar-lo degudament en el termini que a l'efecte se li concedisca.  
En el cas que el projecte de construcció diferisca substancialment del projecte bàsic sotmés a informació pública, l'administració podrà adoptar alguna de les decisions següents:  
a) Obligar el concessionari perquè adapte el projecte de construcció al bàsic.  
b) Sotmetre el projecte de construcció a informació pública i als tràmits pertinents per a la modificació de les concessions.  
La concessió no farà efectes fins que aquesta administració done la conformitat al projecte de construcció.  
Si transcorregut el termini senyalat en les condicions particulars per al començament de les obres, aquestes no s'hagueren iniciat per causes no justificades, a judici de l'autoritat portuària, aquesta declararà la caducitat de la concessió, i quedarà a favor seu la fiança de construcció. En el supòsit que el concessionari acredite que no ha iniciat les obres en el termini establit perquè se li han denegat, per part d'altres organismes públics, les llicències, permisos i altres autoritzacions necessàries, podrà renunciar a la concessió, en aquest cas se li retornarà la fiança de construcció.  
En tot cas, el concessionari podrà sol·licitar la pròrroga del termini establit per a l'inici de les obres que serà atorgada per l'autoritat portuària sempre que hi haja raons que justifiquen la demora en la iniciació de les obres.  
Vuitena. Reconeixement de les obres  
Acabades les obres, el concessionari sol·licitarà per escrit de la direcció tècnica del port el reconeixement d'aquestes, que es practicarà amb assistència d'aquest i de l'interessat, i s'estendrà una acta que serà elevada al director general d'Obres Públiques, per a l'aprovació, si cal.  
En l'acta es recollirà la superfície exacta ocupada per la concessió, a la qual s'aplicarà el cànon a què refereix la condició 14ª.  
Novena. Vigilància de les obres  
Les obres quedaran sota la inspecció i vigilància del director tècnic del port i no seran obstacle al pas per a l'exercici de la vigilància litoral. El concessionari quedarà obligat a conservar-les en bon estat i no podrà, a l'igual que el terreny, arrendar-les ni destinar-les a usos distints que els expressats.  
Deu. Inspecció de l'execució  
L'administració podrà inspeccionar en tot moment l'execució de les obres, per a comprovar si aquestes s'ajusten al projecte d'acord amb el qual s'ha atorgat la concessió. Si apreciara l'existència de desviacions en relació amb aquest, podrà aprovar el reconeixement de les obres quan estime que la modificació no altera substancialment la concessió, ni requereix una nova informació pública, o tramitar-ne la legalització mitjançant el procediment corresponent, o disposar que les obres s'ajusten al projecte autoritzat. En aquest últim supòsit, si el concessionari no ho fa en el termini que se li indique, es procedirà a la incoació d'expedient de declaració de caducitat de la concessió.  
Onze. Despeses  
Les despeses originades pels anuncis de la informació pública i de la resolució d'atorgament de la concessió seran per compte del concessionari.  
Les despeses que s'originen pel replanteig, la inspecció i el reconeixement de les obres seran a compte del concessionari.  
Dotze. Altres autoritzacions  
L'atorgament d'aquesta concessió no n'eximeix el titular de l'obtenció de les llicències, permisos i autoritzacions que siguen legalment exigibles, ni del pagament dels impostos que li siguen d'aplicació, incloent-hi l'impost sobre béns immobles o el que legalment el substituïsca.  
Tretze. Renúncia  
Si l'interessat desisteix de la petició o renuncia al títol, perdrà la fiança o fiances constituïdes. A més, excepte en cas de decisió contrària de l'administració, quedarà obligat a alçar les obres i instal·lacions a costa seua i deixarà el terreny de la concessió lliure de tota ocupació, en el termini que hom li indique.  
Catorze. Cànon  
El concessionari abonarà les quantitats que s'indiquen en el plec de condicions particulars, per semestres avançats mitjançant transferència bancària al compte que hom li indique en cada liquidació que l'administració li practique, a partir del coneixement de la resolució d'atorgament i en concepte de cànon.  
El cànon es revisarà en els termes que estableixen les condicions particulars.  
Quinze. Obligació de conservació i manteniment  
El concessionari queda obligat a conservar i mantenir les obres i terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzarà, a càrrec seu, els treballs de conservació i manteniment i totes les reparacions que siguen necessàries per a això.   
Setze. Efectes de reversió  
Quan per venciment del termini de concessió es produïsca la reversió, quedaran extingits automàticament, sense necessitat de declaració expressa, els drets reals o personals que pogueren tenir terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga de cap forma entendre's que la reversió implica la successió d'empresa prevista en l'article 44 del Text Refós de Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'autoritat portuària siga l'empresari principal de l'activitat realitzada pel concessionari, als efectes de l'article 42 del dit text refós.  
Acabat el termini de concessió, revertiran al domini públic estatal, els terrenys, obres i instal·lacions objecte de la concessió, i el concessionari estarà obligat, a càrrec seu, a la demolició i retirada d'aquestes obres i instal·lacions, parcialment o totalment, fins i tot amb reposició del terreny al seu anterior estat, en el termini que hom li indique i sense dret a cap indemnització, excepte en el cas que l'administració, d'iniciativa seua o a petició del concessionari, declare que, vist que es manté l'interés públic de les obres i instal·lacions, en procedeix el manteniment per a continuar-ne l'explotació en la forma que es determine.  
El concessionari podrà retirar aquells elements que no figuren en l'acta de reconeixement final estesa d'acord amb el que estableix l'anterior condició novena, sempre que no estiguen units de manera fixa a l'immoble i amb això no es produïsca trencament ni deteriorament d'aquest, si l'administració no en decideix també l'adquisició.  
Disset. Acta de reversió  
De la recepció per l'administració dels béns revertits, s'estendrà l'acta corresponent en presència del concessionari, si hi compareix. En l'acta es ressenyarà el compliment pel concessionari de l'obligació de reposar el terreny a l'anterior estat o, en el cas que l'administració haguera optat pel manteniment de les obres i instal·lacions, l'estat de conservació d'aquestes, i s'especificarà els deterioraments que presenten. En aquest últim cas, l'acta servirà de base per a instruir el corresponent expedient, en el qual s'indicarà, al concessionari, el conjunt de reparacions necessàries a executar al seu càrrec en el termini que se li indique.  
Divuit. Sancions  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, sense perjudici que, quan a judici de l'administració, la infracció poguera ser constitutiva de delicte o falta, aquesta passarà la part de culpa corresponent a la jurisdicció competent.  
Dinou. Caducitat  
Serà causa de declaració de caducitat d'aquesta concessió, a més de les previstes legalment, l'incompliment de les obligacions descrites en aquest plec.  
La declaració de caducitat representarà la pèrdua de la fiança o fiances constituïdes, podrà arribar aparellada, a criteri de l'administració, la demolició, retirada de les obres i instal·lacions, parcial o total, a càrrec del concessionari, fins i tot amb reposició del terreny a l'anterior estat, en el termini que hom li indique i sense dret a cap indemnització.  
La tramitació de l'expedient de caducitat es realitzarà amb independència de la incoació del procediment sancionador que hi siga procedent, d'acord amb el que disposa l'anterior condició.  
Vint. Inscripció en el registre de la propietat  
Si el concessionari inscriu la concessió en el Registre de la Propietat, haurà de facilitar a l'administració el certificat que acredite la dita inscripció.  
Extingida la concessió, el concessionari sol·licitarà la cancel·lació de la inscripció i en retrà compte a l'administració concedent.  
Vint-i-un. Execució subsidiària  
Quan el concessionari obligat a això no duga a terme les accions que li ordene l'administració, en aplicació de les condicions corresponents, aquesta, d'acord amb la Llei 30/1992 de Règim Jurídic de les Administracions Públiques i del Procediment Administratiu Comú, podrà procedir-ne a l'execució subsidiària, sent l'import de les despeses, com també dels danys i perjudicis a càrrec del concessionari.